AfriForum verteenwoordig Botswana-regering in hoëprofielsaakAdv. Gerrie Nel (Foto: Verskaf) Die burgerregteorganisasie AfriForum het Dinsdag aangekondig sy private vervolgingseenheid onder leiding van adv. Gerrie Nel gaan die Botswana-regering verteenwoordig in ’n hoëprofiel geldwassery-en-bedrogsaak. Die saak waarby die Suid-Afrikaanse sakevrou Bridgette Motsepe-Radebe betrek word, hou verband met die beweerde diefstal van honderde miljarde rande om ŉ staatsgreep in Botswana uit te voer. Motsepe-Radebe is pres. Cyril Ramaphosa se skoonsuster en die voormalige minister in die presidensie, Jeff Radebe, se vrou. Adv. Stephen Tiroyakgosi, Botswana se direkteur van openbare vervolging (DOV), het Nel en adv. Phyllis Vorster van AfriForum se private vervolgingseenheid amptelik aangestel om die Botswana-regering in die saak te verteenwoordig. Motsepe-Radebe is geïdentifiseer as ’n medeondertekenaar van twee bankrekeninge, ’n Absa- en Nedbank-rekening, wat meer as R150 miljard bevat het, wat na bewering van die Botswana-regering gesteel is om ’n “staatsgreep” voor die nasionale verkiesing in daardie land te finansier. Daar is ook bewerings teen Motsepe-Radebe dat sy deur middel van die Avante-sekuriteitsmaatskappy miljoene pula, die geldeenheid van Botswana, gewas het om ’n opposisiekandidaat van Mokgweetsi Eric Keabetswe Masisi, Botswana se president, te finansier. AfriForum se mandaat in dié saak is om die Botswana-regering se versoek om wedersydse regshulp te fasiliteer in dié saak van die Bank van Botswana wat oor bedrog en geldwassery handel. AfriForum sê Tiroyakgosi het reeds op 25 September verlede jaar ’n versoek vir wedersydse regshulp aan die departement van internasionale betrekkinge en samewerking (Dirco) gerig, maar dié versoek het intussen “verdwyn”. “Die feit dat Dirco oor nege maande geen terugvoer aan die DOV van Botswana gegee het nie, dui daarop dat die Suid-Afrikaanse regering onwillig is om ons kliënt met hul versoek te help. Ons sal ingryp en verseker dat ons kliënt die nodige samewerking van die Suid-Afrikaanse regering kry om geregtigheid te laat geskied,” het Nel gesê. Kallie Kriel, uitvoerende hoof van AfriForum, sê dit is vir AfriForum ’n voorreg om amptelik met die Botswana-regering te kan saamwerk. “Dit is noodsaaklik dat ons as mede-Afrikane alles moontlik doen om bedrog en geldwassery uit te roei. Ons vasteland en die subvasteland het geweldige potensiaal wat gekortwiek word deur korrupte elite. AfriForum is daarom daartoe verbind om die Botswana-regering se hande te sterk in hierdie noodsaaklike stryd teen korrupsie,” sê Kriel.